Keskikenttäpelaaja Julien Faubert on parhaillaan turkulaisen Interin testattavana.

Muun muassa Valioliigan West Hamissa ja Espanjan liigan jättiläisessä Real Madridissa esiintynyt keskikenttäpelaaja Julien Faubert saapui tiistaina Turkuun.

Uutta suuntaa uralleen etsivä 33-vuotias ranskalainen on tämän viikon ajan turkulaisen Veikkausliigan seuran Interin testattavana.

Ranskan maajoukkueessakin yhden pelin verran esiintynyt Faubert oli ensimmäistä kertaa mukana Interin harjoituksissa keskiviikkona.

– Enpä olisi aikoinaan uskonut, että vuonna 2017 vartioin Julien Faubertia Impivaaran jalkapallohallissa, Interiin Saksasta palannut maajoukkuehyökkääjä Timo Furuholm twiittasi keskiviikkoiltapäivänä.

” Enpä olisi aikoinaan uskonut, että vuonna 2017 vartioin Julien Faubertia impivaaran jalkapallohallissa. #Veikkausliiga— Timo Furuholm (@TimoFuruholm) January 11, 2017

Jos twiitti ei näy, sen voi katsoa täältä.

Interin tekninen johtaja Vesa Mäki kertoi Ilta-Sanomille, että viimeksi Skotlannin pääsarjaa Kilmarnockissa pelannut Faubert saapui Suomeen mielellään.

Faubert pelasi urallaan West Hamissa kaikkiaan 89 ottelua.­

Lempinimellä Le TGV (Pikajuna) tunnettu Faubert pelasi skottiliigassa keväällä 2016 yhdeksän ottelua ennen kuin hänen sopimuksensa umpeutui.

– Olen katsonut videolta hänen pelaamistaan Skotlannissa ja saanut palautteita. Hän on onnistunut erinomaisesti peleissä, joissa hän on pelannut, mutta niitä pelejä ei ole tuon enempää.

– Hänellä on ollut lieviä ongelmia lihaksiston ja palautumisen kanssa, mutta suurin syy vähäiselle peliajalle on ollut, että kilpailu pelipaikoista on ollut niin kovaa, Mäki sanoi.

Faubert pelasi kausina 2004–2007 ja 2013–2015 Bordeaux’ssa.­

Mäen mukaan Faubert päätyi Turkuun päävalmentaja Shefki Kuqin agenttikontaktien kautta. Maineensa oikean laidan juoksukoneena luonut pelaaja on vanhemmiten siirtynyt pelaamaan keskemmälle.

– Teimme tietysti paljon tunnusteluja sen suhteen, onko hänellä itsellään kiinnostusta ja sopiiko hän taloudellisiin reunaehtoihimme. Sen jälkeen kun pääsimme lähempään yhteisymmärrykseen, sovimme, että hän tulee tänne.

Mistä kaikesta siirtyminen Interiin on kiinni?

– Oikeastaan siitä, että varmistamme, että hän on meille sopiva pelaaja. Ajatuksissa on hankkia vielä 2–3 pelaajaa. Tarvitsemme ensisijaisesti puolustavan keskikenttäpelaajan ja topparin. Julienia kaavaillaan keskikentän pohjalle.

Faubert siirtyi lainasopimuksella espanjalaiseen jättiseuraan Real Madridiin helmikuussa 2009.­

Faubertin (edessä) pesti Espanjassa jäi kuitenkin lyhyeksi. Hän pääsi Realin paidassa kentälle vain kahdessa ottelussa. Kuvassa Faubert ja Realin puolustaja Pepe harjoituksissa huhtikuussa 2009.­

Mäen mukaan Inter haluaa varmistua vielä entisen valioliigapelaajan kunnosta ja motivaatiosta pelata Suomessa. Toistaiseksi Faubertista on välittynyt lyhyen tutustumisen aikana erittäin myönteinen kuva.

– Ihmisenä hänestä jäi lämmin ja avoin vaikutelma. Hän tuli pelaajien kanssa heti toimeen. Tietysti sekin antoi hyvän kuvan, että hänellä oli lapset mukana.

Interin on tarkoitus järjestää perjantaina harjoituspeli, jossa Faubertin pelikunto pääsee todelliseen testiin.

– Missään nimessä Julienia ei oteta tänne pelkällä nimellä. Hänen pitää osoittaa olevansa joukkueelle oikea vahvistus, Mäki korosti.

Julien Faubertin uraan on mahtunut ylä- ja alamäkiä. Ranskalainen on pelannut urallaan muun muassa Valioliigan West Hamissa, Espanjan pääsarjan Real Madridissa ja Ranskan liigan Bordeaux’ssa.

Faubert (10) esiintyi Ranskan maajoukkueen paidassa 16. elokuuta 2006 Bosniaa ja Hertsegovinaa vastaan. Faubert teki ottelun viimeisellä minuutilla Ranskalle 2–1-voittomaalin.­

Faubertin lainasiirto Real Madridin paitaan vuonna 2009 herätti huomiota. Keskikenttäpelaaja ei kuitenkaan onnistunut Espanjassa ja pääsi kentälle vain kahdessa ottelussa. Osa Realin faneista muistaa Faubertin siitä, että hän nukahti vaihtopenkille kesken ottelun.

Faubertin kulttimaineesta kertoo se, että Espanjan suuret urheilusanomalehdet AS ja Marca uutisoivat hänen testileiristään Turussa.

Lainapestin jälkeinen kausi 2009–2010 West Hamissa oli puolestaan Faubertille hyvää aikaa. Hän esiintyi Englannin kentillä vakuuttavasti ja nousi usein ratkaisevaan rooliin. Hänen ratkaisumaalinsa Hull Cityä vastaan valittiin valioliigakauden parhaaksi suoritukseksi.

Faubert on pelannut urallaan myös Ranskan U21-maajoukkueessa ja yhden ottelun verran aikuisten maajoukkueessa elokuussa 2006.